  Удмуртиысь тазалыкез утёнъя министерстволэн пресс-службаез Анжелика Тихонова корреспондент Вавож ёрос эмъюртын 30 ар ӵоже нырысьсэ рос-прос ужъёс нуизы. «Здравоохранение» йӧскалык ӵектосэ пырись «Модернизация первичного звена здравоохранения» программалы луыса отысь приёмной ёзэтэз но нуназе ужась стационарез выльдӥзы. Со сярысь элькунысь тазалыкез утёнъя министерстволэн пресс-службаез ивортӥз. «Ву но шуныт вуттӥсь гумыосты, электротылэз, тылпу потон сярысь алӥсь сигнализациез рос-прос тупатъязы, укноосты, ӧсъёсты воштӥзы, выль мебель басьтӥзы, борддоръёсты но вӧлдэтъёсты лэсьтон ужъёс йылпумъясько» Валерий Савельев, Вавож ёрос эмъюртысь валтӥсь эмчилэсь ужъёссэ быдэсъясь Приёмной ёзэтын эмчилы, процедураос ортчытъяны висъетъёс, противошоковой палата но санобработкалы чаклам палата тупатозы. Нош нуназе ужась стационарын огдыре 30 адями эмъюрттэт басьтыны быгатоз. Эмъюртын ужъёслэсь мынэмзэс элькун кивалтэтлэн тӧроезлэн воштӥсез Эльвира Пинчук чакланы вуылӥз но ужъёс азьланьтэмын луозы шуыса пусйиз. «Эмъюртын терапевтической ёзэтэз но поликлиникаез тупатъяно на» Эльвира Пинчук, Удмуртиысь кивалтэтлэн тӧроезлэн воштӥсез Пусъём, 2022-тӥ арын тазалыкез утён объектъёсты рос-прос тупатъяны 500 миллион манет пала висъязы. Ужъёс Ижкарысь 3 номеро кар эмъюртысь, Грак но Кизнер ёрос эмъюртъёсысь стационар ёзэтъёсын чакламын. Озьы ик тупатъян ужъёс Глазкарысь ёроскуспо эмъюртын азьланьтӥськозы. Нош элькунысь Клинико-диагностической центрын, лек пыктос висёнъёсъя эмъюртын, Алнаш, Эгра, Кез, Можга, Сарапул, Сьӧлта, Сюмси, Глаз ёрос эмъюртъёсын КТ аппаратъёс, флюорографъёс, рентген аппаратъёс, маммографъёс пуктыны висъетъёс лэсьтозы. Тодэ вайытом, 2022-тӥ арын Удмуртиысь ёрос эмъюртъёсы даслэсь трос секыт эм тӥрлык вуоз. Тегъёс: эмъяськонниос Удмуртия тупатъянужъёс Вавож Тазалык  